食筍行
作者：唐庚
朝代：宋

paragraphs: 半夜春山試雷雨，驚起蟄龍初出土。
野人不惜蒼苔古，掘得嘉餐自燒煮。
滿盤明玉遠飄風，一箸鱸魚味差苦。
竹齋食罷竹陰午，竹裏行吟傲簪組。
君誇食肉君固卑，我誇食筍我亦痴。
阿蠻豐膩飛燕瘦，意態雖異要皆奇。
君不見天隨先生貧食杞，又不見關中客卿肥刺齒。
豐儉不齊皆有理，彼此相忘聊爾耳。